ڈاکٹر امام اعظم

ڈاکٹر امام اعظم (1960ء–2023ء) دربھنگہ، بہار سے تعلق رکھنے والے ایک ادیب، شاعر، محقق، مؤرخ اور صحافی تھے۔ انھوں نے تاریخی، ادبی، تعلیمی اور صحافتی میدانوں میں گراں قدر خدمات انجام دیں۔ ان کی ادارت میں شائع ہونے والا رسالہ تمثیل نو نہ صرف ملک بلکہ بیرون ملک میں بھی اپنی شناخت رکھتا تھا۔ ڈاکٹر امام اعظم نے دربھنگہ کی تاریخ پر نمایاں کام کیا۔ وہ مولانا آزاد نیشنل اردو یونیورسٹی کولکاتا کے ریجنل ڈائریکٹر کے عہدے پر بھی فائز رہے۔

 ولادت 
ڈاکٹر امام اعظم کا اصل نام سید اعجاز حسن تھا، لیکن ادبی دنیا میں وہ اپنے قلمی نام امام اعظم سے معروف ہوئے۔ ان کی پیدائش 20 جولائی 1960ء مطابق 28 محرم 1380ھ کو دربھنگہ کے محلہ گنگوارہ میں محمد ظفر المنان ظفر فاروقی کے گھر ہوئی۔

 مرحلۂ تعلیم 
ابتدائی تعلیم سے انٹر تک بتیا کے مختلف عصری تعلیمی اداروں سے 1977ء تک حاصل کیا،اس کے بعد 1979 ء میں ملت کالج دربھنگہ سے بی ایس سی کیا،
1982ء میں وہ سائنس سے زبان و ادب کی طرف راغب ہوئے، چنانچہ بی اے کا امتحان آزاد امیدوار کی حیثیت سے دیا اور کامیاب ہوئے، 1984 میں متھلا یونیورسٹی سے ایم اے اردو کیا اور فرسٹ کلاس سے کامیابی حاصل کی۔
اور 1991 میں ایم اے فارسی کا امتحان دے کر کامیابی حاصل کی، حصول علم کے شوق میں انھوں نے لا کالج دربھنگہ سے 1989ء میں ایل ایل بی کی ڈگری حاصل کی، مظہر امام کی تخلیقات کا تنقیدی مطالعہ پر پی ایچ ڈی اور اردو تنقید ساخت اور ارتقا کے موضوع پر ڈی لٹ کی ڈگری حاصل کی۔

 تدریسی خدمات 
ڈاکٹریٹ کی سند حاصل کرنے کے بعد 1991ء میں ایل این متھلا یونیورسٹی، دربھنگہ میں یو جی سی ریسرچ ایسوسی ایٹ مقرر ہوئے، 
اور 4 نومبر 1996ء تک تحقیقی و تدریسی خدمات انجام دیتے رہے۔

پھر نومبر 1996ء میں بہار اسٹیٹ یونیورسٹی سروس کمیشن پٹنہ کے ذریعہ لیکچرار مقرر ہوئے ۔ ایل این متھلا یو نیورسٹی میں ان کے زیر نگرانی 3 اسکالروں کو پی ایچ ڈی کی ڈگری تفویض کی جاچکی ہے۔ 4 جولائی 2005ء تا 15 مارچ 2012ء، مولانا آزاد نیشنل اردو یونیورسٹی ریجنل سینٹر دربھنگہ (شمالی بہار ) کے بانی ریجنل ڈائریکٹر،

26 مارچ تا 2 اپریل 2012ء پٹنہ کے ریجنل ڈائریکٹر 4 اپریل 2012 ء تا دم وفات کولکاتا ( مغربی بنگال ) کے ریجنل ڈائرکٹر رہے۔

 ادبی خدمات 
ڈاکٹر امام اعظم ایک ممتاز اردو ادیب، شاعر اور صحافی تھے جنھوں نے ادب، تاریخ، تنقید، شاعری اور نثر نگاری میں نمایاں خدمات انجام دیں۔ وہ آکاشوانی دربھنگہ کے پروگرام مشاورتی بورڈ کے رکن (1995ء-2001ء) اور قومی کونسل برائے فروغ اردو زبان، نئی دہلی کے لٹریچر پینل کے سابق رکن بھی رہے۔
ان کے شعری مجموعے "قربتوں کی دھوپ" (1995ء) اور "نیلم کی آواز" (2014ء) ادبی حلقوں میں بے حد مقبول ہوئے۔ ان کی تنقیدی کتاب "مظہر امام کی تخلیقات کا تنقیدی مطالعہ" اور عبد الغفور شہباز پر ساہتیہ اکاڈمی کے لیے لکھا گیا مونوگراف بھی اہم سمجھے جاتے ہیں۔
دیگر تصانیف میں "نصف ملاقات"، "مولانا عبد العلیم آسی: تعارف اور کلام"، "عہد اسلامیہ میں دربھنگہ"، "ہندوستانی فلمیں اور اردو" اور "اکیسویں صدی میں اردو صحافت" شامل ہیں۔ ان کے تنقیدی مضامین کے مجموعے "گیسوئے تنقید"، "گیسوئے تحریر" اور "گیسوئے اسلوب" بھی ادبی حلقوں میں قدر کی نگاہ سے دیکھے گئے۔
ڈاکٹر امام اعظم کو 2008ء میں قومی شاعر کے طور پر ریلوے پاس اور 25 ہزار روپے کا اعزاز بھی دیا گیا۔ ان کی علمی و ادبی خدمات اردو ادب کا قیمتی سرمایہ ہیں۔

 وفات 
ڈاکٹر صاحب 8 جمادی الاولی 1445 ہجری مطابق 23 نومبر 2023 ء جمعرات کے دن حرکت قلب بند ہونے سے اچانک وفات پاگئے۔

 حوالہ جات